Las schibettas dal mais

Da Patrick Capaul

Tonband “Record”
E finalmain ina gia ina band regiunala cun in debut plain cun davaira gronda musica.... Tonband da la regiun da Bad Ragaz cun lur emprima schiba cun titel “record” mussan che cumplexitads virtuusa sa absolut ir a prà cun musica da pop che tutga immediatamain l’ureglia da l’auditur. Sounds che regordan qua e là ad in giuven trio englais, arranschaments che fan adina puspè surstar ed ina vusch che para sco in placebo. Dentant èn Simon Ambühl e ses trio da bass/ghitarra e battaria tut auter ch’in plagiat bunmartgà d’in pèr idols, Tonband han in agen sound, las chanzuns da quest musicist èn pop da la meglra moda e maniera. E qua perdun’ins schizunt ina producziun ed in mix plitost mediocher. 
Infos chattais sin www.tonband.biz

The Mars Volta “Frances the mute”
Avant bunamain in onn as hai jau preschentà il debut d’ina band americana cun num The Mars Volta. Per tut ils fans da Punts ch’èn anc oz sut in terribel schoc suenter ch’els han tadlà quella schibetta, qua vegn la successiun da quest trip! The Mars Volta èn enavos cun il successur da “deloused in the comatorium” – ed il caos musical cuntinuescha exact là nua ch’el ha gia ina giada fatg “total betg schubers” vus tuts!
“Frances the mute” è ina da quellas schibas che vegn numnada album da concept, e quai senza ina solita chanzun che para dad avair in concept….hä? Effectivamain, The Mars Volta èn cun lur segund album anc bler pli experimentals ed “giarschs”; quasi uschè ina versiun total gaga da Led Zep…il birrafick fonic non-plus-ultra!!!! Smatgai play e puspè reabilitaziun…. En scadin cas, sche vus avais avunda da 4/4 e 08/15, mai lura è quai il dretg album per vus….. 
www.themarsvolta.com

Favez “Old and strong in the modern times”
La meglra band svizra dal mund è enavos cun in nov album – Favez, quest live-knaller helvetic insumma! “Old and strong in the modern times” è in classic Favez-album: rock’n’roll straight, entiras paraids da ghitarras, battarias plain forza e la vusch strusch supportabla da chantadur/ghitarrist Chris Wicky….
Davaira, sch’i dess la musica da quest quartet da Lausanne giu da conserva era senza chant, tadlass jau els a chasa senza il sbragim da reverend Wicky!
Sch’ins vesa ed auda dentant quella band live, lura èn Favez effectivamain la meglra band svizra da tut il mund, e lura datti uschè bler testosteron e rock’n’roll che gnanc ina vusch sa tartagnar quella forza! Pia, Favez ston ins vesair ed udir live – qua vivan els, qua fan els il rocken 100 giadas pli dir che giu da conserva! Ed uschia resta la nova schiba tuttina buna, simplamain per far gust sin il proxim concert!
www.favez.com